Ododo me 111: Awobi ma Onino
AI! AI! Gin ango ma tye ka timme kany? Awobi ma obuto piny i ngom-mi owane matek tutwal? Nen! Paulo tye i kin jo ma tye ka kati woko ki i ot-ti do! Itwero neno Temceo bene kunnu? Awobi-ni mono opoto ki i wang dirica?
Ada, meno aye gin ma otimme. Paulo onongo tye ka pwonyo lupwonnye kany i Teroa. En ongeyo ni pe dong ibinenogi doki pi kare malac pien en onongo mito a woko ki yeya orwone. Pi meno en omedde ameda ki lok wa i cwiny dyewor.
Awobi man ma nyinge Yutiko onongo obedo i wang dirica, ci onino. En opoto woko ki i wang dirica oa ki i kicika me adek nio wa piny i ngom! Dong itwero niang pingo dano gitye ki par tutwal. Ka dano guilo awobi-ni malo, kit gin ma onongo gilworo-ni kikome aye otimme. En oto woko!
Ka Paulo oniang ni awobi-ni oto woko, en oryebbe obuto i kome ci okwake. En dok owaco ni: ‘Pe wupar. En tye maber!’ Ci obedo kumeno! Man tango! Paulo odwoke woko cen i kwo! Cwiny lwak obedo yom adada.
Gin ducu doki gudok i kicika ma malo ci gucamo cam. Paulo omedde ki lok nakanaka wa odiko. Iromo ngeyo angeya ni Yutiko pe dong onino doki! I ngeye Paulo, Temceo kacel ki jo ma giwoto kwedgi gudonyo i yeya. In ingeyo ka ma gicito iye?
Paulo onongo dong tye ka tyeko wotte me pwony me adek-ke, dok onongo dong tye i yone me dok paco. I wot man, Paulo obedo i boma me Epeco keken pi mwaka adek. Pi meno wot man obedo bor kato kadi wa me aryo ca woko.
I nge weko Teroa, yeya ocung manok i Mileto. Pien Epeco tye mairo manok keken ki kenyo, Paulo ocwalo kwena Epeco pi lwongo ludongo ma i kacokke me bino Mileto wek elok kwedgi me agikki. Lacen, ka kare me a pa yeya dong oromo, kit ma cwinygi oton kwede me neno ka Paulo cito!
Olo twal yeya odwogo cen i Cecaria. Ka Paulo tye ka bedo kany i ot pa lapwonnye Pilipo, lanebi Agabo ociko Paulo matek. En owaco ni gibitweyo Paulo i mabuc ka oo Jerucalem. Dok i ada, man aye gin ma otimme. Lacen, i nge bedo i mabuc pi mwaka aryo i Cecaria, gitero Paulo Roma me pido i nyim Cecar laloc me Roma. Wanenu kong gin ma timme i wot me cito Roma.
Tic pa Lukwena cura 19 nio wa i 26.
Peny
- I cal-li, latin awobi mene ma obuto piny-nyi, dok gin ango ma otimme i kome?
- Gin ango ma Paulo otimo i kare ma oneno ni awobi ni oto woko?
- Paulo gin ki Temceo ka jo ma tye ka wot kwedgi-ni gitye ka cito kwene, dok gin ango ma otimme i kare ma gucung i Molta?
- Lanebi Agaba ociko Paulo i kom gin ango, dok otimme kit ma lanebi oloko kwede kikome nining?
Peny mukene
- Kwan Tic pa Lukwena 20:7-38.
Watwero bedo ‘maleng ki i kom ali me remo pa dano ducu’ kit macalo Paulo oloko kwede i Tic pa lukwena 20:26, 27 nining? (Ejek. 33:8; Tic 18:6, 7)
Pingo luelda myero ‘gumak matek lok me ada’ ka gitye ka pwony? (Tic 20:17, 29, 30; Tito 1:7-9; 2 Tem. 1:13)
- Kwan Tic pa Lukwena 26:24-32.
I yo ma nining ma Paulo otiyo kwede ki anywalli-ne macalo Laroma pi cobo tic ma Yecu omiyo bote? (Tic 9:15; 16:37, 38; 25:11, 12; 26:32; Luka 21:12, 13)
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn quy_Latn hat_Latn luo_Latn luo_Latn luo_Latn luo_Latn kin_Latn twi_Latn mri_Latn luo_Latn twi_Latn luo_Latn